b"\n_START_ARTICLE_\nLa Noguera (Vilanova de Sau)\n_START_SECTION_\nDescripci\xc3\xb3\n_START_PARAGRAPH_\nMasia de planta quadrada coberta a dues vessants i amb el carener perpendicular a la fa\xc3\xa7ana, orientada a migdia. Est\xc3\xa0 situada a un lloc enlairat, al bell mig d'una carena, amb una era de pedra al davant. Consta de planta baixa i un pis. A la planta s'obre un portal d'arc c\xc3\xb2ncau i dues finestres, al primer pis es repeteixen les mateixes finestres i al centre hi ha una gran obertura d'arc de mig punt, amb barana catalana. La resta de l'edifici t\xc3\xa9 petites finestres._NEWLINE_\xc3\x89s constru\xc3\xafda amb granit vermell, unit amb fang. Algunes obertures estan emmarcades per carreus de pedra i altres per totxo mass\xc3\xads. L'estat de conservaci\xc3\xb3 \xc3\xa9s mitj\xc3\xa0 donat que es troba abandonada.\n_START_SECTION_\nHist\xc3\xb2ria\n_START_PARAGRAPH_\nMasia situada dines el terme de l'antiga parr\xc3\xb2quia de Sant Pere de Castanyadell, que junt amb les parr\xc3\xb2quies de Santa Maria de Vilanova, Sant Rom\xc3\xa0 de Sau, Sant Andreu de Bancells i Sant Mart\xc3\xad de Quer\xc3\xb3s formaven part del terme civil de Sau._NEWLINE_Al segle XVI aquesta parr\xc3\xb2quia comptava amb 6 o 7 fam\xc3\xadlies, entre les quals no hi figura LA NOGUERA. \xc3\x89s f\xc3\xa0cil que aquesta masia es constru\xc3\xads als segles seg\xc3\xbcents, moment en qu\xc3\xa8 Sant Pere va experimentar un cert creixement demogr\xc3\xa0fic de manera que al segle XIX comptava amb 19 fam\xc3\xadlies; malgrat aquesta hip\xc3\xb2tesi no hi ha cap dada que ho verifiqui. La casa roman abandonada degut al despoblament que pateix la zona."